
Politik om anti-korruption i DanPilot (SOV) 


Formål 


Formålet med denne politik er at sikre, at DanPilots medarbejdere og samarbejdspartnere efterlever 
de internationale standarder og retningslinjer i forhold til anti-korruption. Politikken har dermed til 
hensigt at sikre en praktisk anvendelig indføring i DanPilots politik om anti-korruption. 


Denne politik om anti-korruption afspejler DanPilots ønske om at opretholde de højeste standarder 
for organisationens integritet og arbejdsetik, både i forhold til DanPilot og DanPilots medarbejdere. 
Arbejdet med antikorruption er en del af koncernens CSR-arbejde og er initieret af selskabets 
medlemskab af FN”s Global Compact, hvor vi forpligter os til at bekæmpe korruption i alle dens 
former. Retningslinjerne skal derfor ses som et værktøj og en udmøntning af allerede gældende 
principper og måder at arbejde på. 


DanPilot tilstræber at medarbejdere og samarbejdspartnere overholder de gældende lovgivninger om 
anti-korruption. Denne politik gælder for alle medlemmer af bestyrelsen, den administrerende dirktør, 
medlemmer af ledelsen og andre medarbejdere i DanPilot. Alle hos DanPilot er forpligtede til at gøre 
sig bekendt med og efterleve den til enhver tid gældende politik om anti-korruption. 


Definition 


Korruption defineres som misbrug af betroet magt for egen vindings skyld. Dette dækker over en 
række typer af korruption, såsom bestikkelse (herunder smørelse), bedrageri, afpresning og 
nepotisme. Der skelnes ofte mellem offentlig og privat korruption. Offentlig korruption kan 
eksempelvis bestå i bestikkelse af en embedsmand. En embedsmand kan eksempelvis være en 
sagsbehandler ved en offentlig myndighed. Privat korruption kan eksempelvis bestå i bestikkelse af 
en leverandør eller anden samarbejdspartner. Både offentlig og privat korruption er ulovligt. 

Ordet "egen” skal forstås bredt. Det kan omfatte en selv, men også andre nærtstående og fysiske og 
juridiske personer, f.eks. DanPilot. Tilsvarende skal ordet ”vinding” også forstås som omfattende 
både penge, gaver, fordele og andre værdier m.v. 


Korruption kan antage mange former, men er bedst kendt som bestikkelse i form af penge eller gaver. 
Korruption involverer dog ikke nødvendigvis hverken penge eller gaver, men kan også være en 
tjeneste. Det afgørende er, om handlingen sker med henblik på at opnå en fordel, som f.eks. positiv 
særbehandling, en særlig service eller kortere sagsbehandlingstid, som man ikke ellers ville være 
berettiget til. 


Handlinger med henblik på at opnå fordele for den virksomhed, man er ansat i, betragtes også som 
korruption. DanPilots medarbejdere vil således også begå korruption, hvis de f.eks. foretager en 
uberettiget betaling for at opnå en fordel for DanPilot. 


DanPilot har nultolerance over for alle former for korruption. Det gælder uanset, om sådanne 
handlinger begås af DanPilots bestyrelse, direktører, medlemmer af ledelsen eller andre 
medarbejdere. 

Konsekvenser ved korruption 


Manglende overholdelse af denne politik om anti-korruption kan få både udbudsretlige, 
ansættelsesretlige og strafferetlige konsekvenser for henholdsvis DanPilot og den pågældende 
medarbejder. Derudover skader det DanPilots omdømme, og udsætter DanPilot for potentielt 
erstatningsansvar og potentielle kontraktuelle konsekvenser, såsom opsigelse af kontrakter. 


Udbudsretlige konsekvenser 
Hvis en ansøger eller tilbudsgiver i forbindelse med udbud ved endelig dom er dømt eller har vedtaget 
bødeforlæg for bestikkelse, kan en ordregiver udelukke ansøgeren eller tilbudsgiveren fra deltagelse 
i en udbudsprocedure. Ansøgeren eller tilbudsgiveren er som udgangspunkt udelukket fra at deltage 
i udbudsprocedurer i fire år. 


Ansættelsesretlige konsekvenser 
Hvis en medarbejder ikke overholder denne politik om anti-korruption, kan det få ansættelsesretlige 
konsekvenser for den pågældende medarbejder. 


Strafferetlige konsekvenser 

Korruption er kriminaliseret i straffeloven i form af f.eks. bestikkelse, afpresning, underslæb og 
bedrageri. Overtrædelse af straffelovens bestemmelser kan både medføre fængselsstraf for den 
pågældende medarbejder samt bødestraf for medarbejderen og DanPilot. Desuden kan korruption 
resultere i konfiskation. 


Adfærdskodeks 


Medarbejdere i DanPilot skal respektere og overholde nedenstående adfærdskodeks: 


1) Vi vil undgå konflikter — reelle eller potentielle — mellem vores personlige interesser og 
DanPilots interesser. 

2) Vi vil ikke give eller acceptere nogen form for bestikkelse. 

3) Vi vil ikke med private formål søge at påvirke personer eller organer ved at misbruge vores 
offentlige stilling eller ved at bruge magt eller trusler. 

4) Vi vil ikke bruge vildledning, snyd eller tillidsbrud for at opnå en uretfærdig eller uærlig 
fordel. 

5) Vi vil ikke uretmæssigt tilegne os eller på anden vis misbruge ejendom eller midler, som er 
os betroet. 

6) Vi vil ikke, direkte eller indirekte, give, anmode om eller modtage gaver eller andre fordele, 
der kan opfattes som et forsøg på at påvirke udførelsen af vores funktioner, arbejdsopgaver 
eller dømmekraft. Medarbejderne vil fortsat kunne acceptere almindelig gæstfrihed og mindre 
gaver. 

7) Vi vil ikke favorisere vores venner, familie eller andre tætte relationer i forbindelse med 
ansættelse, indkøb, levering af bistand, konsulære tjenester eller andre situationer. 


8) Vi vil rapportere ethvert bevis på eller enhver begrundet mistanke om brud på dette 
adfærdskodeks. 

Interessekonflikter 


DanPilot udfører sine aktiviteter professionelt og uafhængigt af ikke-saglige interesser, og alle 
beslutninger i DanPilot træffes på et sagligt forretningsmæssigt grundlag uden hensyntagen til 
usaglige interesser. 


Der opstår en interessekonflikt, når en medarbejder har en privat interesse, som potentielt kan påvirke 
udfaldet af en beslutning og udførelsen af vedkommendes hverv hos DanPilot. Private interesser er 
fordele til en selv eller ens familie, pårørende, venner eller en virksomhed eller organisation, som 
man har eller har haft nær erhvervsmæssig eller politisk tilknytning til. 


Medarbejdere hos DanPilot skal undgå konflikter mellem egne, personlige interesser og DanPilots 
interesser. Medarbejdere skal undgå at favorisere familie eller venner og derved behandle dem 
fordelagtigt på grund af de tætte relationer, frem for en professionel og objektiv vurdering af 
vedkommendes evner og forretningsmæssige kundskaber. En medarbejder skal inden evt. indgåelse 
af aftale med, eller ansættelse af, disse personer, rådføre sig med HR. 


Bestikkelse 


Bestikkelse kan bestå i at tilbyde en eller anden form for betaling for at få en anden til at gøre dig en 
tjeneste, som du ikke har ret til at modtage. Det er også bestikkelse, når den anden selv opkræver 
betaling for at gøre tjenesten. Der kan skelnes mellem aktiv bestikkelse, som består i, at man tilbyder 
eller lover bestikkelse for at få nogen til at yde en given tjeneste og passiv bestikkelse, som består i, 
at man modtager eller kræver bestikkelse. 


Smørelse er en afart af bestikkelse, hvor formålet er, at få hjulene til at køre lidt hurtigere. Det kan 
f.eks. være en mindre betaling der ydes til en offentligt ansat, for at fremskynde behandlingen af en 
sag. 


DanPilot accepterer ikke, at medarbejdere giver eller accepterer nogen former for bestikkelse. Det er 
uden betydning i hvilken form bestikkelsen ydes. Om bestikkelsen ydes i form af penge, fordele, 
rejser eller andre goder m.v. spiller ingen rolle. Det er heller ikke af betydning, om bestikkelsen ydes 
til personen selv, ægtefælle, børn, forældre eller andre nærtstående. 


Gaver og gæstfrihed 


Gaver udgør korruption, når en gave bliver tilbudt, givet, anmodet om eller modtaget mod en 
forventning om at få en tjeneste til gengæld og dermed er egnet til at påvirke modtageren ved 
udførelsen af sin funktion eller arbejdsopgave. 


DanPilot accepterer ikke, at der gives, anmodes om eller modtages gaver eller andre fordele, som kan 
opfattes som et forsøg på at påvirke udførelsen af en funktion eller arbejdsopgave. I alle tilfælde må 
gaver ikke gives til embedsmænd. Hvis en embedsmand anmoder om en gave, skal 
Administrationschefen straks underrettes. 


Medarbejderne kan stadig yde almindelig gæstfrihed og give mindre, lejlighedsvise gaver til en værdi 
på op til DKK 500,00 (2020-niveau). Medarbejderne skal dog være opmærksomme på, at gaver og 

gæstfrihed kan blive brugt som middel til at fremme korruption, eller det kan blive opfattet af andre 
som korruption. 


Medarbejdere skal — som det klare udgangspunkt — ligeledes ikke modtage gaver eller andre fordele, 
som tilbydes i kraft af deres stilling hos DanPilot. Mindre, lejlighedsvise gaver i forbindelse med en 
særlig anledning, som et jubilæum, jul eller en rund fødselsdag, er tilladte. Såfremt der modtages en 
gave, eller anden fordel, til en værdi på over DKK 500,00 (2020-niveau), skal det godkendes af HR. 


Uanset om en gave gives eller modtages, må en gave aldrig være kontanter eller tilsvarende (f.eks. 
gavekort). 


Medarbejderne kan tillige acceptere og tilbyde almindelig gæstfrihed i forretningsmæssigt øjemed, 
dvs. med et reelt og konkret fagligt formål og indhold, der ikke har karakter af ekstravagance. 
Almindelig gæstfrihed i forretningsmæssigt øjemed vil typisk være et frokost- eller middagsmåltid. 
Kuvertprisen for et måltid må som udgangspunkt ikke udgøre mere end DKK 800-1.000,00 (2020- 
niveau). Betalingen skal godkendes af nærmeste leder, som ikke selv har deltaget i arrangementet. 
Gæstfrihed bør ikke tilbydes ægtefæller, familiemedlemmer eller andre ledsagere af 
forretningspartnere, og det vil være i strid med denne politik, at invitere en forretningspartner og 
dennes ægtefælle på middag. 


Det er undtagelsen, at der udvises andre former for gæstfrihed, f.eks. invitationer til konferencer, 
hotelovernatninger, flyrejser, og adgang til sports- eller underholdningsbegivenheder. Hvis en 
medarbejder ønsker at udvise denne form for gæstfrihed og forplejning, kræver det godkendelse af 
nærmeste leder, som ikke selv deltager i begivenheden, før begivenheden planlægges og betales. 


Bogføring 


Alle udgifter afholdt i forbindelse med gaver eller gæstfrihed skal bogføres korrekt og i 
overensstemmelse med DanPilots til enhver tid gældende principper og praksis udlagt af DanPilots 
økonomiafdeling. Du kan altid rette henvendelse til DanPilots økonomiafdeling i tilfælde af 
spørgsmål. 


Hvordan skal du reagere i tilfælde af korruption? 


Ved viden eller mistanke om korruption, der involverer DanPilot eller medarbejdere i DanPilot, 
herunder også direktions- og bestyrelsesmedlemmer og andre personer, der virker for DanPilot — og 
hvad enten det er som den, der modtager bestikkelse eller den der forsøger at bestikke andre — skal 
der straks ske indrapportering til DanPilot. 


Indrapporteringen kan ske ved enten at benytte de almindelige kommunikationsveje, hvilket vil sige 
at der rettes henvendelse til HR. Indrapporteringen behandles med fuld fortrolighed, og kan ikke 
medføre ansættelsesretlige konsekvenser, medmindre indrapporteringen sker i ond tro. Hvis en 
medarbejder har spørgsmål eller bekymringer vedrørende en bestemt udvist adfærd, kan der ligeledes 
tages kontakt til HR. 

Indrapportering kan alternativt ske ved at benytte den af DanPilot etablerede whistleblowerordning, 
hvor der både kan indrapporteres under fuld anonymitet, eller med angivelse af navn. Anvendelse af 
DanPilots whistleblowerordning sker gennem Broen, hvor DanPilots” whistleblowerpolitik samt 
oplysninger om brug af ordningen også findes. DanPilot opfordrer alle medarbejdere til nøje at læse 
politikken om whistleblowing og oplysningsmeddelelsen, inden der sker indrapportering. 


Manglende overholdelse af denne politik 


Alle medarbejdere hos DanPilot er ansvarlige for at overholde denne politik. Administrationschefen 
og HR fører tilsyn med overholdelse af denne politik. 


Manglende overholdelse af denne politik kan have alvorlige konsekvenser for de berørte personer og 
for DanPilot. Manglende overholdelse af denne politik kan medføre, at DanPilot er nødsaget til at 


træffe disciplinære handlinger mod de involverede. 


Eventuelle spørgsmål vedrørende denne politik skal rettes til din nærmeste leder, HR eller til 
Administrationschefen. 


Denne politik er godkendt af bestyrelsen af DanPilot den 8. december 2020. 


